इसीलिए हम अक्सर देखते हैं कि लेखक के जीवन और उसके विचारों के बीच परस्पर विरोधी सम्बन्ध होने को गलत नहीं समझा जाता। पश्चिम में यह बात खुले तौर पर दिखलाई पड़ती है। एंगेल्स ने मार्गरेट हार्कनेस को 1888 में लिखी चिट्ठी में कहा था – ‘लेखक की आस्था लेखन में जितनी अप्रत्यक्ष हो, कला का स्तर उतना ही ऊंचा हो जाता है।’ इसी चिट्ठी में वे बालज़ाक के लेखन की प्रसंशा करते हुए आगे लिखते हैं कि अच्छा लेखक अपने विचारों के विरुद्ध जाकर लिखता है। हमारे अपने कविताशास्त्र के सन्दर्भ में कहें तो इस विरोधाभास से लेखन की व्यंजना शक्ति को बल मिलता है।